উপলক্ষ কালীপুজোর মেলায় জুয়ার আসর। তাতে লোক টানতেই হাতিয়ার করা হয়েছে চটুল নাচকে। রাতভর এই নাচের আসরে উড়ছে দেদার টাকাও। লাস্যময়ীদের শরীরী বিভঙ্গ দেখতে উপচে পড়ছে ভিড়। সিটি বাজিয়ে চলছে নাচানাচিও। সব জেনেও যেন শীতঘুম দিচ্ছে পুলিশ। 
মালদার হবিবপুর থানার আইহোতে রীতিমতো মঞ্চ বেঁধে প্রকাশ্যেই চলছে অশ্লীল নাচের কারবার। 
এই ধরনের নাচ অন্ধ্রপ্রদেশে খুব জনপ্রিয় এবং এটি ‘রেকর্ড ড্যান্স’ নামেই খ্যাত। সেখানেও একই কায়দাতে এই নাচ চলে। এ বার বাংলার বিভিন্ন গ্রামেও এই ধরনের জলসা ছড়িয়ে পড়ছে ধীরে ধীরে। 
মালদহের আইহোতে কালী পুজো উপলক্ষে চলছে মেলা। সারা রাত ধরে মেলা এখানকার রেওয়াজ। মেলার মাঝে মঞ্চ বেঁধে রঙিন আলোর নীচে চলছে উদ্দাম নাচ।
প্রথমে আঁটোসাটো পোশাকে শুরু হলেও রাত বাড়ার সঙ্গে সঙ্গে ছোট হয়ে যায় পোশাক। প্রথমে শুরু করছেন কিশোরীরা। আসর জমে উঠতেই ছোট পোশাকে মঞ্চ আলো করছেন যুবতীরা।
মঞ্চের চর্তুদিকে হামলে পড়ছে কিশোর থেকে প্রবীণ, নানা বয়সীদের ভিড়। চমকের শুরু এর পরেই। মঞ্চের উপর থেকে আচমকা শাওয়ারে নেমে আসছে জলের ধারা। 
 

নায়িকাদের শরীর জলে ভিজতেই উল্লাস মাত্রা ছাড়াচ্ছে। মঞ্চে গোছা গোছা টাকা ছুড়ে দিচ্ছেন দর্শকরা। ছোট পোশাকের শরীর ভেজা নায়িকাদের জাপটে ধরে পোশাক খুলে দিচ্ছেন নায়কেরাও।
মফস্বল বা গ্রামে নাগালের মধ্যে এমন চটুল নাচগানের আসরে প্রতিদিন রাত হতেই ভিড় জমাচ্ছে বেশিরভাগ বাড়ির পুরুষেরা।

এই বিষয়ে অন্যান্য খবর

নাগিন নাচেই কপাল পুড়ল! বিয়ে না করেই ফিরলেন বর, দেখুন ভিডিও


অভিযোগ উঠছে সব জেনেও নিশ্চুপ পুলিশ। আর মেলা কমিটির লোকজন বলছেন, কারা নাচের আসর বসাচ্ছে তা নাকি জানাই নেই তাঁদের! 
অথচ কালীপুজোর দিন থেকেই শুরু হয়েছে এই আসর। অনেকেই বলছেন বড় শহরের বার ডান্সকেও হার মানাচ্ছে এই  ‘রেকর্ড ড্যান্সের’ আসর।